ปตท.ลุยซื้อกิจการต่างแดน
ปตท.ตะลุยซื้อกิจการต่างประเทศ เปิดงบลงทุนกว่า 1.66 แสนล้าน ใน 5 ปี &#8220;ณอคุณ&#8221; ลาออกจากประธานกรรมการ
25 ธ.ค. 2553

ปตท.ตะลุยซื้อกิจการต่างประเทศ เปิดงบลงทุนกว่า 1.66 แสนล้าน ใน 5 ปี “ณอคุณ” ลาออกจากประธานกรรมการ 
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า ที่ประชุมคณะกรรมการ (บอร์ด) เมื่อวันที่ 24 ธ.ค. 2553 มีมติอนุมัติแผนการลงทุน 5 ปี (2554-2558) ซึ่งมีวงเงินรวม 3.27 แสนล้านบาท ประกอบด้วยโครงการที่ได้รับอนุมัติแล้ว 2.28 แสนล้านบาท และโครงการใหม่ตามโอกาสที่เอื้ออำนวย 9.82 หมื่นล้านบาท 
สำหรับงบลงทุนครั้งนี้ เป็นงบเพื่อลงทุนในธุรกิจร่วมทุนมากที่สุดจำนวน 166,281 ล้านบาท คิดเป็นสัดส่วน 61% ของเม็ดเงินลงทุนรวมทั้งหมด เปรียบเทียบกับงบลงทุน 5 ปีก่อน (2553-2557) จะอยู่ที่ 1.13 แสนล้านบาท หรือ 46% เพื่อให้สอดคล้องกับนโยบายการดำเนินธุรกิจในเวทีโลก และเป้าหมายใน 10 ปี รายได้มาจากต่างประเทศสัดส่วน 50% ของรายได้รวม
ด้านงบลงทุนที่จะเกิดขึ้นนั้น ส่วนใหญ่เป็นการลงทุนในกลุ่มธุรกิจก๊าซธรรมชาติ ซึ่งมีโครงการหลักประกอบด้วยโครงการก่อสร้างท่อส่งก๊าซเส้นที่ 4 บนบก โครงการก่อสร้างโรงแยกก๊าซ โครงการก่อสร้างท่อส่งก๊าซ เพื่อนำส่งก๊าซให้กับลูกค้า
แหล่งเงินลงทุนในธุรกิจร่วมทุน เป็นเงินลงทุนในบริษัท พีทีที แอลเอ็นจี บริษัท ปตท. กรีน เอ็นเนอร์ยี่ และการลงทุนธุรกิจพลังงานในต่างประเทศ เป็นต้น
ทั้งนี้ งบลงทุนได้พิจารณาสถานการณ์พลังงาน แนวโน้มเศรษฐกิจ และการเงินทั้งในและต่างประเทศ ทิศทางและกลยุทธ์ในการดำเนินธุรกิจของ ปตท. แผนการลงทุน ประมาณการผลการดำเนินงาน ประมาณการกระแสเงินสดระยะยาว และอัตราส่วนทางการเงิน
การลงทุนในรอบปี 2553 ที่ผ่านมา บริษัท ปตท. ได้ออกไปซื้อกิจการต่างประเทศหลายแห่ง เช่น เมื่อวันที่ 11 พ.ย. 2553 บริษัท พีทีที อินเตอร์เนชั่นแนล (PTTI) ซึ่ง ปตท.ถือหุ้นทั้งหมด 100% ได้ลงนามในสัญญา Scheme Implementation Agreement (SIA) กับ Straits Resources Limited (SRL) ที่จดทะเบียนในตลาดหลักทรัพย์ออสเตรเลีย ด้วยวงเงินทั้งสิ้น 1.66 หมื่นล้านบาท
นอกจากนี้ ในการประชุมคณะกรรมการ นายณอคุณ สิทธิพงศ์ ได้ยื่นหนังสือลาออกจากการเป็นประธานกรรมการของบริษัท แต่ยังคงดำรงตำแหน่งเป็นกรรมการ และที่ประชุมได้แต่งตั้งให้ นายนริศ ชัยสูตร กรรมการบริษัท ทำหน้าที่รักษาการประธานกรรมการไปก่อน
การซื้อขายหุ้น วันที่ 24 ธ.ค.ที่ผ่านมา ดัชนีหุ้นบวกลบในช่วงแคบๆ และปิดที่ระดับ 1,021.99 จุด บวก 0.72 จุด มูลค่าการซื้อขายบางตา 17,618 ล้านบาท โดยนักลงทุนต่างชาติขายต่อ 435 ล้านบาท ส่วนสถาบันช้อนเก็บต่อ 508 ล้านบาท โดยมีแรงขายหุ้น PTT และบริษัท ปตท.สำรวจและผลิตปิโตรเลียม (PTTEP)
ตลาดหลักทรัพย์กำหนดให้นักลงทุนที่ต้องการซื้อหุ้นบริษัท บรุ๊คเคอร์ กรุ๊ป (BROOK) ตั้งแต่วันที่ 27 ธ.ค. 2553-14 ม.ค. 2554 จะต้องวางเงินสดทั้ง 100% ทั้งนี้หุ้น BROOK ร้อนแรงมาตลอดสัปดาห์นี้ (วันที่ 20-24 ธ.ค.) แจกกำไร 67% จากราคา 0.86 บาท ปิดที่ 1.44 บาท